b'\n_START_ARTICLE_\nVisokonivojski programski jezik\n_START_PARAGRAPH_\nVisokonivojski jezik (angle\xc5\xa1ko high-level language) je programski jezik, zasnovan tako, da ustreza programerjevim zahtevam. Ni odvisen od interne strojne kode konkretnega ra\xc4\x8dunalnika. Visokonivojske jezike uporabljamo za re\xc5\xa1evanje problemov in jim velikokrat pravimo tudi problemsko orientirani jeziki - BASIC je bil na primer zasnovan tako, da je za\xc4\x8detnikom omogo\xc4\x8dil hitro u\xc4\x8denje, COBOL se uporablja za pisanje poslovnih programov, FORTRAN pa za programe, ki re\xc5\xa1ujejo znanstvene in matemati\xc4\x8dne probleme. Nizkonivojski jeziki, v nasprotju z visokonivojskimi, mo\xc4\x8dno odra\xc5\xbeajo zna\xc4\x8dilnosti strojne kode dolo\xc4\x8denega ra\xc4\x8dunalnika in se zato imenujejo tudi strojno usmerjeni jeziki. V nasprotju z nizkonivojskimi jeziki se je visokonivojskih jezikov relativno enostavno nau\xc4\x8diti. Njihovi ukazi so namre\xc4\x8d podobni \xc4\x8dlove\xc5\xa1kemu jeziku, zato programerju ni treba podrobno poznati notranjega ustroja ra\xc4\x8dunalnika. Vsak ukaz visokonivojskega jezika je enakovreden ve\xc4\x8d strojnim ukazom. Visokonivojski programi so torej bolj kompaktni kot enakovredni nizkonivojski programi. Vendar pa je treba vsak visokonivojski program, preden se ga lahko po\xc5\xbeene, prevesti v strojni jezik - bodisi s prevajalnikom bodisi z interpreterjem. Visokonivojski jeziki so zasnovani tako, da so prenosljivi. To pomeni, da se program, napisan v visokonivojskem jeziku, lahko po\xc5\xbeene na vsakem ra\xc4\x8dunalniku, ki ima prevajalnik ali interpreter za ta jezik.'